CELEX: 32015D2236
Language: el
Date: 2015-11-27 00:00:00
Title: Απόφαση (ΕΕ) 2015/2236 του Συμβουλίου, της 27ης Νοεμβρίου 2015, για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της υπουργικής διάσκεψης του Παγκόσμιου Οργανισμού Εμπορίου όσον αφορά την παράταση του μορατόριουμ για τους δασμούς που επιβάλλονται στις ηλεκτρονικές μεταδόσεις και του μορατόριουμ για τις καταγγελίες μη παραβίασης και λόγω ειδικής κατάστασης

3.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 317/33
            
         ΑΠΌΦΑΣΗ (ΕΕ) 2015/2236 ΤΟΥ ΣΥΜΒΟΥΛΊΟΥ
   της 27ης Νοεμβρίου 2015
   για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της υπουργικής διάσκεψης του Παγκόσμιου Οργανισμού Εμπορίου όσον αφορά την παράταση του μορατόριουμ για τους δασμούς που επιβάλλονται στις ηλεκτρονικές μεταδόσεις και του μορατόριουμ για τις καταγγελίες μη παραβίασης και λόγω ειδικής κατάστασης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Κατά την υπουργική διάσκεψη του Παγκόσμιου Οργανισμού Εμπορίου («ΠΟΕ») το 1998, εγκρίθηκε, με τη μορφή δήλωσης, ένα μορατόριουμ για τους δασμούς στις ηλεκτρονικές μεταδόσεις («μορατόριουμ για το ηλεκτρονικό εμπόριο»), σύμφωνα με το οποίο τα μέλη του ΠΟΕ πρέπει να εξακολουθήσουν να εφαρμόζουν την τρέχουσα πρακτική τους μη επιβολής δασμών στις ηλεκτρονικές μεταδόσεις. Επί του παρόντος το μορατόριουμ έχει τη μορφή απόφασης της υπουργικής διάσκεψης του ΠΟΕ, η οποία ανανεώνεται κάθε διετία από το 1998.
            
         
               (2)
            
            
               Μετά τη λήξη της πενταετούς περιόδου για τη λήψη απόφασης σχετικά με το πεδίο εφαρμογής και τις εκτελεστικές λεπτομέρειες των καταγγελιών μη παραβίασης και λόγω ειδικής κατάστασης, σύμφωνα με το άρθρο 64 παράγραφος 3 της συμφωνίας για τα δικαιώματα πνευματικής ιδιοκτησίας στον τομέα του εμπορίου («συμφωνία TRIPS»), στην υπουργική διάσκεψη του ΠΟΕ παρατείνεται ανελλιπώς ένα μορατόριουμ γι' αυτές τις καταγγελίες.
            
         
               (3)
            
            
               Στην υπουργική διάσκεψη του ΠΟΕ τον Δεκέμβριο του 2013 πραγματοποιήθηκε η τελευταία παράταση των εν λόγω μορατόριουμ με ισχύ μέχρι το 2015. Και τα δύο μορατόριουμ θα πρέπει να παρατείνονται περαιτέρω σε κάθε επικείμενη υπουργική διάσκεψη του ΠΟΕ ή θα πρέπει να λάβουν μόνιμο χαρακτήρα στην περίπτωση που επιτευχθεί συναίνεση για τον σκοπό αυτό κατά τις τρέχουσες ή τις μελλοντικές συζητήσεις.
            
         
               (4)
            
            
               Είναι προς το συμφέρον της Ένωσης να παράσχει την υποστήριξή της στην επ' αόριστον παράταση του μορατόριουμ για το ηλεκτρονικό εμπόριο. Είναι επίσης προς το συμφέρον της Ένωσης να παραταθεί το μορατόριουμ για τις καταγγελίες μη παραβίασης και λόγω ειδικής κατάστασης έως ότου εγκριθούν από τις υπουργικές διασκέψεις οι συστάσεις του Συμβουλίου για την TRIPS όσον αφορά το πεδίο εφαρμογής και τις εκτελεστικές λεπτομέρειες των καταγγελιών μη παραβίασης και λόγω ειδικής κατάστασης, σύμφωνα με το άρθρο 64 παράγραφος 3 της συμφωνίας TRIPS,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της υπουργικής διάσκεψης του Παγκόσμιου Οργανισμού Εμπορίου είναι να υποστηριχθεί η παράταση επ'αόριστον του μορατόριουμ για τους δασμούς στις ηλεκτρονικές μεταδόσεις και να υποστηριχθεί η παράταση του μορατόριουμ για τα είδη καταγγελιών που προβλέπονται στο εδάφιο 1 στοιχεία β) και γ) του άρθρου ΧΧΙΙΙ της Γενικής Συμφωνίας Δασμών και Εμπορίου του 1994 («καταγγελίες μη παραβίασης και λόγω ειδικής κατάστασης») μέχρις ότου ληφθεί απόφαση από την υπουργική διάσκεψη σχετικά με το πεδίο εφαρμογής και τις εκτελεστικές λεπτομέρειες των καταγγελιών μη παραβίασης και λόγω ειδικής κατάστασης.
   Άρθρο 2
   Η παρούσα απόφαση αρχίζει να ισχύει από την ημερομηνία έκδοσής της.
   
      Βρυξέλλες, 27 Νοεμβρίου 2015.
      
         
            Για το Συμβούλιο
         
         
            Ο Πρόεδρος
         
         J. ASSELBORN